I-UNICEF Inikeza Uncedo Ikolitshi leWomen's University in Africa eZimbabwe
Lolusizo olunikwe abe Women's University in Africa oluvele kwabenhlanganiso ye UNICEF eZimbabwe lubalisa imali, indlu eyisiphala solwazi, imota kanye lokunye okumbalwa.
HARARE — Uhulumende weZimbabwe ukhuthazwa ukuba aphume lenhlelo ezizaphathisa ukuthuthukisa inhlalakahle yabantwana kanye lendingeko zabo ngokwaneleyo kukhangelwa zonke inhlangothi elizweni, abantwana laba baphatheke kusukela lapho zihlelwa hatshi ukuthi batshiywe ngaphandle ngoba kuthiwa zingane okumele zicatshangelwe ngaso sonke isikhathi. Lokhu ngokunye kokuphume emkhosini wokunikezwa okusemthethweni kosizo ku Women's University in Africa oluvele kwabenhlanganiso ye UNICEF kuleli olubalisa indlu eyisiphala solwazi ( Resource Centre ), imota kanye lokunye okumbalwa. Esethula umbiko wakhe emkhosini owenzelwe esiphaleni sengwalo ese Women's University - WUA, atholakala eUpper East Road, eMount Pleasant, Harare,ummeli we UNICEF kuleli, umnumzana Reza Hossain utshele intathelizindaba ukuba lolusizo, okubalisa olwemali eyedlula kancinyane amakhulu amabili, lweminyaka emithathu, balunikeza ngenhloso yokuthuthukisa uhlelo abalusekelayo lokutholisa izifundi ulwazi olujulileyo phezu kwenhlelo eziqondene lendaba zabantwana elizweni okubalisa amalungelo abo olwe Child Sensitive Social Policies - CSSP. Umsekeli womkhokheli wamaUniversities kuleli uProffessor Hope Cynthia Sadza uthi kuqakathekile ukuba uhulumende abeke imithetho ephathisa ekuthuthukiseni ukusebenza kwalabo abaphatha indaba eziqondene labantwana kanye lokuluqeda udubo lokuhlukuluzwa kwabo. Uthi uProffessor Sadza, yikho bakubona kufanele ukuba basungule loluhlelo lwe CSSP, kungenye yemizamo yokuthuthukisa indlela udaba lwamalungelo abantwana lukhangelwa ngayo. Utshele njalo intathelizindaba ukuba yikho abeUniversity ayikhokhelayo, bakubona kuqakathekile ukuba bamanyane labedale lephalamende bephathisana kundaba zokuxazulula okukhathaza uzulu kakhulukazi nxa kukhangelwa izehlakalo eziphathelene labantwana. Lokho kusebenzelana phakathi kwenhlangothi zombili uSadza uthi kuqiniswe ngokulobelana phansi isivumelwano sokwenza lokho - i Memorundum of understanding ( MOU ) ekuthini basebenzelane ledale, lapho kubunjwa khona imithetho, ukuze lamalunga amela izigaba ezehlukeneyo edale, enze lokho elokuzwisisa okwaneleyo. Omunye wamalunga eBoard yale University yabesifazane engumlobi njalo unkosikazi Barbara Nkala ubekulomkhosi laye utshele intathelizindaba ukuba luyancomeka loluncedo abalunikezwe okusemthethweni lamuhla ngabe UNICEF. Uthi unkosikazi Nkala lalezo zifundo ezitholakala kulesi sikolo semfundo yaphezulu, eziphezu kokuxazulula udaba lwempilakahle yabantwana kakhulukazi kundaba zokuhlukuluzwa kwabo, zizadala umehluko omkhulu emphakathini. Inkokheli kulesi sikolo semfundo yaphezulu seWomen's University zithi loluncedo abalunikezwe okusemthethweni lamuhla, luzaphathisa kakhulu ekuthini ithuthukiswe imisebenzi yokutholisa izifundo kuzifundi phezu kokuphathelene labantwana kanye lokuba zingaqedwa kanjani indubo ababhekana lazo okubalisa ukuhlukuluzwa kanye lokudlwengulwa kwabo. Bathi loluncedo olugoqela igenerator enkulu yokudonsa amandla kagetsi lapho ethe acitshwa, luyisibusiso njengoba bebebhekana lenkinga lapho beqhuba izifundo zabo ntambama obekubangela ukuphazamiseka kwezifundo kule kolitshi. Limpahla enikezwe likolitshi lamuhla,ivelela kwabeUNICEF, ibalisa isiphala solwazi ese UNICEF Resource Centre, i-generator ezaphathisa ukudonsa amandla kagetsi lalapho izagcinwa khona ukuphathisa ngesikhathi esilela, umgodi wamanzi, imota kanye lemali yokuqhuba izifundo okweminyaka emithathu, ukuphathisa abazaphutsha kizo bazwisise indaba eziphathelene lokulondolozwa kwabantwana, kudingwe indlela zokuqeda inhlupho abahlangana lazo olwe Child Sensitive Social Policies - CSSP.